## Salomé Pradas destaca que “aquesta serà la legislatura de l’aigua i treballarem per les infraestructures que mereixen els valencians i el desenvolupament sostenible”

*** La consellera de Medi Ambient, Aigua, Infraestructures i Territori subratlla que “el desenvolupament econòmic i social i la protecció mediambiental han d’anar junts en tots els àmbits”
* També reivindica l’arribada del corredor mediterrani i una gestió “de tots i per a tots”**

La consellera de Medi Ambient, Aigua, Infraestructures i Territori, Salomé Pradas, ha destacat que “volem que aquesta siga la legislatura de l’aigua i treballarem sense descans perquè castellonencs, valencians i alacantins tinguen les infraestructures que mereixen, per a resoldre els problemes de mobilitat i de la xarxa ferroviària, a fi de millorar les condicions de vida i l’ocupació dels nostres ciutadans”.

Salomé Pradas ha fet aquestes declaracions durant l’acte de traspàs de la cartera del seu departament directament de l’anterior titular de Política Territorial, Obres Públiques i Mobilitat, Rebeca Torró, al qual també ha assistit l’anterior consellera d’Agricultura, Desenvolupament Rural, Emergència Climàtica i Transició Ecològica, Isaura Navarro.

En la seua intervenció, després de referir-se a la seua etapa com a directora general de Medi Natural i valorar el treball realitzat pel personal de la Conselleria, Salomé Pradas ha assenyalat que hi torna una altra vegada “carregada d’il·lusió i de compromís per a treballar per les nostres infraestructures, el nostre transport, el nostre territori, l’aigua, les nostres costes, l’urbanisme, el desenvolupament sostenible, la caça, el món forestal i el benestar animal”.

En aquest sentit, ha apuntat que “tot és compatible, ho farem compatible, tenint clar que el desenvolupament econòmic i social i la protecció mediambiental han d’anar junts en tots els àmbits”.

Per a la consellera de Medi Ambient, no s’entén “la política sense diàleg i sense obrir vies de consens”. Així, hi ha afegit que “hi haurà diàleg amb el sector de la caça, el forestal, el mediambiental i les institucions municipals i provincials, així com el teixit empresarial i els actius econòmics de la nostra terra, i amb tot aquell que puga fer que la Comunitat Valenciana siga una terra prospera i d’oportunitats”. En definitiva, ha remarcat, “serem un govern de tots i per a tots, sense sectarisme”, i “la societat civil em tindrà sempre a la seua disposició”.

Així mateix, Salomé Pradas ha destacat la necessitat de disposar dels “recursos hídrics necessaris”, i per a fer-ho ha mostrat el seu “ferm compromís” i ha assegurat que “treballarem perquè a la nostra terra arribe l’aigua necessària; reclamaré on siga i davant de qui siga necessari el respecte i l’atenció que cal a la nostra terra, els nostres regants i els nostres agricultors”.

Finalment, s’ha referit a la mobilitat i el transport com a “oportunitats i generadors d’ocupació”, i ha mostrat el seu “total compromís” perquè el corredor mediterrani siga una realitat al més prompte possible.

Fecha: 20/07/2023